recursal/SuperWikiNEXT-32B huggingface dataset:
|  |
| --- |
| **יש לערוך ערך זה**. הסיבה היא: **ויקיזציה**. |
| אתם מוזמנים לסייע ולערוך את הערך. אם לדעתכם אין צורך בעריכת הערך, ניתן להסיר את התבנית. |

**ריאקטור** הוא כלי בו מתבצעת תגובה כימית.

סוגים
-----

הריאקטורים הנפוצים בתעשייה
--------------------------

* ריאקטור מנתי (Batch Reactor).
* ריאקטור בחוש רציף (CSTR).
* ריאקטור צינורי (PFR).

בריאקטור מנתי אין כניסה ויציאה של מגיבים או תוצרים במהלך הראקציה.

הריאקטור משמש בדרך כלל לתגובות בפאזה נוזלית. בריאקטור מנתי אידיאלי הריכוזים משתנים עם הזמן אולם הריכוז בכל נקודה בריאקטור בזמן מסוים זהה (בחישה אידיאלית). נוסף לכך גם הטמפרטורה בריאקטור בזמן מסוים זהה בכל נקודה בריאקטור ומשתנה עם הזמן בהתאם לאופי הריאקציה (אקסותרמי - עולה, אנדותרמי יורדת).

בריאקטור רציף ישנה כניסה ויציאה של מגיבים/תוצרים מתוך ואל הריאקטור במהלך התגובה. ריאקטור CSTR נפוץ בתעשייה ומשמש בעיקר לתגובות בפאזה נוזלית. 

בעבודה בריאקטור CSTR אידיאלי הריכוזים אינם משתנים כפונקציה של הזמן ו/או המקום. הזנת המגיבים מתבצעת במקביל להוצאת התוצרים, כאשר ריכוז המגיב בריאקטור אחיד ושווה לריכוזו ביציאה. עם כניסת המגיב לריאקטור ריכוזו יורד מיד לריכוז היציאה. הטמפרטורה יכולה להשתנות עם הזמן אם הריאקטור מבודד או להישאר איזותרמי עם חימום קירור (שוב בהתאם לריאקציה). ב-CSTR אידיאלי גם הטמפרטורה במכל אחידה ושווה לזו של החומר ביציאה מהריאקטור.

ריאקטור PFR משמש למגוון סוגי תגובות - תגובות בפאזה גזית אחידה, תגובות בפאזה נוזלית אחידה ותגובות גז-נוזל או גז-מוצק-נוזל.

ריאקטור PFR הוא ריאקטור רציף, אך להבדיל מריאקטור CSTR בריאקטור PFR ישנו שינוי רציף של ריכוזי מגיבים ותוצרים לאורך הריאקטור ולא נפילה מיידית לריכוז יציאה. הריכוז בריאקטור משתנה כתלות במיקום אך לא עם הזמן (במצב עמיד).

### סוגי ריאקטורים צינוריים

* ריאקטור צינורי בוכנתי (PFR) בו הזרימה בוכנתית, טורבולנטית ומהירה יחסית.
* ריאקטור צינורי למינרי (LFR) בו הזרימה למינרית ובאופן יחסי איטית.
* ריאקטור צינורי ממולא (Packed Bed). חלק מסוים מנפח הריאקטור ממולא בחלקיקי קטליזטור מוצק, אשר הראקציה מתבצעת על פניו. הזרימה בריאקטור מתבצעת בחללים הפנויים בין חלקיקי הקטליזטור, ולכן טורבולנטית. אופן זרימה זה מגביר את הבחישה הרדיאלית, ומקנה לריאקטור זה אופי דומה לשל PFR.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ריאקטור** |
| ויקישיתוף תמונות ומדיה בוויקישיתוף: **ריאקטור** |

* ייצור ביו-ריאקטורים
* ייצור דלקים נוזליים וכימיקלים ירוקים מפחמן דו-חמצני ומים, כתב העת אקולוגיה וסביבה, אוקטובר 2015
* ריאקטור, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph119151

 |
הצגה של סדרת פרי עד *F*9
במתמטיקה, **סדרת פרי** (farey) מסדר n היא סדרה של שברים בין 0 ו-1, שבצורתו כשבר לא מדומה המכנה שלו הוא קטן או שווה ל-n, כאשר בכל סדרה האיבר הראשון הוא 0, האחרון הוא 1, האיבר האמצעי הוא 2\1 (n > 1) והסדרה נבנית לפי סדר עולה. ניתן לראות כי כל סדרת פרי מסדר n מכילה את כל הסדרות פרי מסדר הקטן מ-n. הסדרה מסדר n מסומנת על ידי *F*n (ללא קשר לסדרת פיבונאצ'י)

| הסדרת פרי עד סדר 7 |
| --- |
| 
```
 F1 = {0/1,                                                                                                          1/1}
 F2 = {0/1,                                                   1/2,                                                   1/1}
 F3 = {0/1,                               1/3,                1/2,                2/3,                               1/1}
 F4 = {0/1,                     1/4,      1/3,                1/2,                2/3,      3/4,                     1/1}
 F5 = {0/1,                1/5, 1/4,      1/3,      2/5,      1/2,      3/5,      2/3,      3/4, 4/5,                1/1}
 F6 = {0/1,           1/6, 1/5, 1/4,      1/3,      2/5,      1/2,      3/5,      2/3,      3/4, 4/5, 5/6,           1/1}
 F7 = {0/1,      1/7, 1/6, 1/5, 1/4, 2/7, 1/3,      2/5, 3/7, 1/2, 4/7, 3/5,      2/3, 5/7, 3/4, 4/5, 5/6, 6/7,      1/1}
 

```
 |

מאפיינים
--------

ניתן לראות כי אפשר לקשר בין כמות האיברים בין סדרות עולות על ידי פונקציית אוילר בצורה רקורסיבית (כאשר *F*1| = 2|):

{\displaystyle |F\_{n}|=|F\_{n-1}|+\varphi (n).}
או ללא התייחסות לפונקציית אוילר:

{\displaystyle |F\_{n}|=1+\sum \_{m=1}^{n}\varphi (m).}
{\displaystyle |F\_{n}|={\frac {1}{2}}\left(3+\sum \_{d=1}^{n}\mu (d)\left\lfloor {\tfrac {n}{d}}\right\rfloor ^{2}\right),}
ועל ידי שימוש בנוסחת ההיפוך של מביוס נקבל:

{\displaystyle |F\_{n}|={\frac {1}{2}}(n+3)n-\sum \_{d=2}^{n}|F\_{\lfloor n/d\rfloor }|,}
מבחינה אסימפטוטית, ניתן לראות כי:

{\displaystyle |F\_{n}|\sim {\frac {3n^{2}}{\pi ^{2}}}.}

קשר להשערת רימן
---------------

אם נסמן את איברי הסדרה כ-{\displaystyle F\_{n}=\{a\_{k,n}:k=0,1,\ldots ,m\_{n}\}}, ונגדיר {\displaystyle d\_{k,n}=a\_{k,n}-k/m\_{n}}. בשנת 1924 הוכיח ג'רומה פראנל (Jérôme Franel) כי הטענה הבאה:

{\displaystyle \sum \_{k=1}^{m\_{n}}d\_{k,n}^{2}=O(n^{r})\quad \forall r>-1}
שקולה להשערת רימן, ובאותה שנה הוכיח אדמונד לנדאו כי הטענה:

{\displaystyle \sum \_{k=1}^{m\_{n}}|d\_{k,n}|=O(n^{r})\quad \forall r>1/2}
גם היא שקולה להשערת רימן

קישורים חיצוניים
----------------

ויקישיתוף מדיה וקבצים בנושא **סדרת פרי** בוויקישיתוף
* סדרת פרי, באתר MathWorld (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NDL: 00562080

 |
כבשים רועות באחו.
**ספירת כבשים** הוא תרגיל דמיון מודרך שמשמש בחלק מהתרבויות כאמצעי מרדים כדי לישון.

הסבר
----

ברוב התיאורים של הפעילות, האדם מדמיין סדרה אינסופית של צאן לבן זהה שקופץ מעל גדר, בעוד הוא סופר אותם אחד אחרי השני. הרעיון, ככל הנראה, הוא לגרום לשעמום ולהסחת הדעת במוח עם משהו פשוט, חוזר וקצבי, תכונות הידועות כמסייעות לבני אדם לישון.

בפועל, המונח הוא בעיקר סטריאוטיפ, ומשמש לעיתים נדירות כפתרון עבור נדודי שינה. אך מכיוון שהשתמשו במושג בקריקטורות, קומיקסים ואמצעי תקשורת אחרים, המונח נטבע בתרבות הפופולרית כאחד הרעיונות כיצד להירדם. המונח "ספירת כבשים" נכנס בשפה האנגלית למונח האידיומטיים על נדודי שינה. כבשים עצמם הפכו למונחים הקשורים לשינה או היעדרה.

בניסוי שנערך על ידי חוקרים מאוניברסיטת אוקספורד, נמצא כי ספירת כבשים היא אמצעי לא יעיל כדי להירדם. בניסוי, נבדקים שבמקום לספור כבשים דמיינו "חוף או מפל", בזבזו אנרגיה נפשית גבוהה יותר, ולכן נרדמו מהר יותר מאשר אלו שספרו כבשים. על פי מחקר זה, שינה יכולה להיות מושגת באותה מידה על ידי פעילות מורכבת כלשהי המבזבזת אנרגיה נפשית.

אזכורים מוקדמים ובתרבות
-----------------------

אזכור מוקדם של ספירת כבשים כאמצעי להשגת שינה ניתן למצוא בספר "תיאורים של כלכלה פוליטית" מאת הארייט מרטינו, מ-1832:

"המראה של המעקב אחר צאן אחד אחרי השני היה תאווה לעיניים, כל אחד בתורו מניח את רגליו הקדמיות על הפרצה בגדר, מעלה את רגליו האחוריות לאחר מכן, מביט סביבו לרגע מהפסגה, ואז עושה את הצעד לתוך התעלה היבשה, המרופדת בתלתלי צמר. התהליך היה יכול להיות מולחן טוב יותר להלחין אם רכושו של אדם אחר, או אם הצאן היה עושה את דרכו החוצה במקום פנימה. אבל הזיכרון של המעבר שימש את בעל הקרקע כדי לשלוח אותו לישון יותר מפעם אחת, כאשר החרדה שהתרחשה בסופה של רכבת המחשבות הניח לו להירדם."
התייחסות לכך עוד קודם לכן ניתן למצוא ברומן "דון קיחוטה" מאת מיגל דה סרוונטס, מ-1605 (למעט העובדה שסרוונטס החליף ב"עיזים" את ה"כבשים"):

"תן למחשבתך לשמור על ספירה של העיזים שהדייג לוקח לפניו, שאם אחת מהן בורחת מהזיכרון זה יהיה סופו של הסיפור, וזה יהיה בלתי אפשרי לומר עוד מילה על כך."
בהודו ופקיסטן, הביטוי הנרדף לספירת כבשים הוא "לספור את הכוכבים".

בסיפור שנתן את שמו לספר הילדים "הכבש השישה עשר" מאת יהונתן גפן, מתאר המספר כיצד הוא נרדם תמיד תוך כדי ספירת כבשים בהגיעו לכבש השישה עשר.

ראו גם
------

* שעת השינה

הערות שוליים
------------

1. ↑  "תיאורים של כלכלה פוליטית", עמ' 356-355
פירוש נוסף ערך זה עוסק בקהילת הודים המזהים עצמם כיהודים. אם התכוונתם לבני שבט אפרים המקראי, ראו שבט אפרים.

**בני אפריים** (בטלוגו: **{బెనె ఎఫ్రాయిమ్**), הנקראים גם "יהודי טלוגו", היא קהילה קטנה בת כ-50 משפחות החיה בלב אזור כפרי במדינת אנדרה פרדש. במדינה זו השפה הנפוצה ביותר היא טלוגו, וזו גם שפתם של חברי הקהילה.

בני הקהילה טוענים כי הם יהודים צאצאי שבט אפרים, שהגיעו להודו לאחר נדודים מאז גלות עשרת השבטים.

הקשר בין בני הקהילה ליהדות
--------------------------

בני אפרים טוענים כי הם צאצאים לשבט אפרים מעשרת השבטים. לטענתם לאחר גלות עשרת השבטים הם נדדו מישראל דרך מערב אסיה: פרס, אפגניסטן, טיבט וסין במשך 1,600 שנים, עד שהגיעו לדרום הודו לפני יותר מ-1,000 שנים. ההיסטוריה שלהם לטענתם דומה להיסטוריה של יהודי אפגניסטן, יהודי פרס, בני מנשה ובני ישראל.

בשנות ה-80 נסע מנהיג הקהילה שמואל יעקובי לירושלים, והשתכנע כי הוא ובני קהילתו הם יהודים. מאז שנות ה-80 כחמישים משפחות למדו יהדות, עברית וגם בנו בית כנסת פעיל, בו הם מקיימים תפילות בנוסח מסורתי. בני הקהילה חוגגים את כל החגים היהודיים, מקיימים אורח חיים יהודי, אינם עובדים בשבת, ושואפים לעלות לישראל.

במשך שנים ביקרו את בני הקהילה רבנים מהרבנות הראשית לישראל, על מנת לבדוק האם אכן בני הקהילה הם ממוצא יהודי.

אורח חיי הקהילה
---------------

רוב חברי הקהילה הם איכרים שכירים, העובדים בחקלאות וחיים בתנאי עוני קיצוני (על פי הגדרות האו"ם: פחות מ-1.5 דולר לנפש ליום).

קהילה זו שייכת לכת ה"מהדיגה" שהיא חלק מקאסטת ה"טמאים" - הקאסטה הנמוכה ביותר בהיררכיית הקאסטות בהודו.

ביקורת
------

בכתבה שפורסמה בוושינגטון טיימס בשנת 2006 נטען כך:

> 
> "רבים סבורים שיהודי בני אפרים מנסים להימלט מן העוני, וכי הם מנסים לעזוב את אזור אנדרה פרדש, שם שש שנים רצופות של בצורת וכישלון הביאו יותר מ-3,000 איכרים לחוב ולהתאבדות."
> 
> 
> 
> 

צ'נדרה סקהר אנגדי, מדען חברתי מקרנאטקה השכנה, אמר על יהודי טלוגו:

> 
> "הם בין היהודים העניים ביותר בעולם. הם נואשים להכרתם על-ידי הרבנות הראשית לישראל פשוט על מנת להבטיח להם דרכון ממדינה שבה הם יכולים לנהל חיים טובים בהרבה - הרחק מחיים אלו של עוני ורעב."
> 
> 
> 
> 

בנוסף לכך, המתנגדים להעלאת בני אפרים למדינת ישראל מבקרים את חבריה וטוענים שבעבר אבותיהם האיכרים התנצרו כדי לשפר את מצבם הכלכלי, וכעת (החל משנות השמונים של המאה העשרים) הם עושים את אותו הדבר עם היהדות.

ראו גם
------

* בני מנשה
* שבי ישראל
* פתאנים

קישורים חיצוניים
----------------

* אליהו בירנבוים, ‏הודו, אנדרה פרדש - מגלגולי בני אפרים, באתר "דעת" מתוך: המדור יהודי עולמי ב"מקור ראשון". באתר מכללת הרצוג - גוש עציון
* שמעון לב, עשרת השבטים האבודים - הודים בני ישראל, באתר מסע אחר, ‏4 בספטמבר 2007

הערות שוליים
------------

1. 1 2 3  Shaikh Azizur Rahman, "Another tribe seeks rabbinical recognition", Washington Times מאי 2006
**שון ג'ונסון** (באנגלית: **Shawn Johnson**; נולדה ב-19 בינואר 1992) היא מתעמלת אמריקאית בעבר. היא אלופה אולימפית (בייג'ינג 2008) על הקורה. בעלת ארבע מדליות, מהן אחת זהב ושלוש כסף (קבוצתית, קרב-רב וקרקע) ואלופת העולם לשנת 2007, בעלת שלוש מדליות זהב (קבוצתית, קרב-רב וקרקע). כיום היא עוסקת בפרסום, בדוגמנות ובהופעות.

ביוגרפיה
--------

ג'ונסון נולדה בעיר דה מוין שבמדינת איווה כבת יחידה. למדה התעמלות מגיל שלוש. היא התאמנה בהדרכתו של ליאנג צ'או והחל משנת 2006 אלופת ארצות הברית בהתעמלות מכשירים (זכתה בג'וניור אבל עם ניקוד יותר גבוה משל הזוכה בסיניור). ההופעה הידועה ביותר שלה הייתה באולימפיאדת בייג'ינג אז קראו לה American Darling ו-Face of America.[דרוש מקור] בשנת 2009 הייתה הספורטאית האמריקאית האהובה ביותר על פי מגזין פורבס, נבחרה ל"אתלטית השנה" ולצעירה האמריקאית הנבחרת. היא התחילה להופיע בפרסומות רבות, למשל למקדונלד'ס ולצ'יריוס שגם הוציאו קופסה מיוחדת עם דמותה. היא מופיעה הרבה בטלוויזיה עם ג'יי לנו, דייוויד לטרמן, ג'ימי קימל, Entertainment Tonight, אופרה וינפרי. היא זכתה בעונה השמינית של "רוקדים עם כוכבים", וזכתה ב"מי רוצה להיות מיליונר" לסלבריטיס ב-50 אלף דולר, אותם תרמה.

היא מופיעה במופע בידור מצליח "The Tour of Gymnastics Superstars" של אלופת עולם ואלופות אולימפיות בהתעמלות יחד עם שירים וריקודים ומוזיקה.

במערכת הבחירות של 2008 הופיעה בוועידה של המפלגה הדמוקרטית והשביעה את המשתתפים שם.

ב-2012 הודיעה על פרישתה מנבחרת ארצות הברית.

לקריאה נוספת
------------

* Shawn Johnson: Olympic Champion: Stories Behind the Smile (מסת"ב 978-1-934417-01-0)

קישורים חיצוניים
----------------

ויקישיתוף מדיה וקבצים בנושא **שון ג'ונסון** בוויקישיתוף
* 

* אתר האינטרנט הרשמי של שון ג'ונסון (באנגלית)
* שון ג'ונסון, ברשת החברתית אקס (טוויטר)

* שון ג'ונסון, באתר הוועד האולימפי הבין-לאומי

* שון ג'ונסון, באתר olympedia.org

* שון ג'ונסון, באתר התאחדות ההתעמלות הבין-לאומית
* שון ג'ונסון באתר קהילת התעמלות Every One

הערות שוליים
------------

1. ↑  America's Most-Liked Sports Figures 16/10/09 forbes.com
2. ↑  Teen Choice Awards
3. ↑  אורן אהרוני (כתב), מכה לנבחרת ארה"ב - שון ג'ונסון פרשה, באתר ynet, 4 ביוני 2012

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7752 3740
* LCCN: no2010048948
* VIAF: 108100746
* WorldCat: lccn-no2010048948

 |
**הלן אנדרסן**, באנגלית: **Helen Andersen** (14 ביולי 1919 - 23 בדצמבר 1995) הייתה אמנית קנדית. היא ידועה בעיקר בזכות ציורים אקספרסיוניסטיים של ילידים בחוף הצפון-מערבי של האוקיינוס השקט. הרבתה לצייר נשים וכן נושאים המבטאים את אמונותיה לגבי צדק חברתי ורגשות אנטי-מלחמתיים חזקים.

ביוגרפיה
--------

נולדה להלן סברסון מקיי אנדרסן בנורת' באטלפורד, ססקצ'ואן, קנדה, היא החלה לצייר בשנות העשרה שלה. אביה הרופא ד"ר ויליאם אדמונד אנדרסן, שהיה בעצמו אמן, לימד אותה. כמו אביה, אנדרסן בחרה ברפואה כמקצועה, היא למדה בבית הספר לאחיות בבית החולים הכללי רג'ינה וסיימה את לימודיה כאחות מוסמכת ב-1940.

בזמן שעבדה כאחות היא למדה שיעורי אמנות בזמנה הפנוי בבית הספר לאמנות של ונקובר, באוניברסיטת קולומביה הבריטית ובמכללת ויקטוריה לאמנות. בסופו של דבר היא הצליחה להקדיש את עצמה לאמנות במשרה מלאה לאחר שקיבלה מענק מהמועצה לאמנויות קהילתית. מוריה כללו את האמנים בוב דוידסון, ג'ון קורנר, ג'וזף פלסקט, קיט ת'ורן וז'אק דה טוננקור. האמנים ביל ריד וג'ק שדבולט ומקס מיינרד היו בין חבריה.

כאמנית, אנדרסן הייתה פעילה בעיקר בתערוכות בוונקובר וויקטוריה, קולומביה הבריטית. עם זאת, היא גם הציגה תערוכות יחיד בדנמרק, איראן וטנזניה. היא הייתה פעילת שלום במהלך רוב חייה. הציור הגדול שלה, Nuclear Mother, תיעד את אימתה מנשק גרעיני, וזיכה אותה בציון לשבח מיוחד מראש עיריית הירושימה. היצירה מצוירת בסגנון אמנות ברוט, ומתארת אם אבלה מחזיקה את תינוקה שנהרג. חלק מיצירותיה הן באוספים הקבועים של ספריית סידני-צפון סאניך; בית החולים חצי האי סאניץ' ובנייני מדעי האוקיינוס.

אנדרסן מתה מסרטן בקולומביה הבריטית ב-23 בדצמבר 1995. 

### פרסים והכרה

אנדרסן קיבלה פרס בשנת 1992 מממשלת קנדה, בהכרה בתרומות יוצאות דופן לפעילויות תרבות קהילתיות. אלה כללו קידום של אמנים אחרים על ידי העלאת תערוכות קבוצתיות, הרצאות והדגמת טכניקות בטלוויזיה והוראה בסטודיו שלה. היא כיהנה פעמיים כמזכירת הפדרציה של אמנים קנדיים; הייתה חברה באגודת האמנות והמלאכה בחצי האי סאניץ'; וחברה במועצת המנהלים של האגודה לאמנויות הקהילה (1992).

קישורים חיצוניים
----------------

* 

* אתר האינטרנט הרשמי של הלן אנדרסן (באנגלית)

ויקישיתוף מדיה וקבצים בנושא **הלן אנדרסן** בוויקישיתוף

הערות שוליים
------------

1. ↑  Amos, Robert (19 April 1986). "Eclectic Styles Convey the Spirit of Helen Andersen". Times Colonist. p. 39
2. 1 2 3  ANDERSEN, Helen. Canadian Women Artists History Initiative. 2007.
3. ↑  "Obituaries: Dr. William Edmund Anderson". Canadian Medical Association Journal. 39 (1): 96
4. ↑  "Art community loses one of its luminaries". Times Colonist. 13 January 1996. p. 59. Retrieved 14 June 2021 – via Newspapers.com.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"הלן אנדרסן"**.
נעלי אולסטאר בצבע שחור
**צ'אק טיילור אול-סטאר** (באנגלית: **Chuck Taylor All-Stars**), או **קונברס אול סטאר** (**Converse All Stars**), הן נעלי בד המיוצרות על ידי חברת קונברס האמריקאית.
הנעליים יוצרו לראשונה ב-1917 כנעלי כדורסל, ושמן הראשון היה "אול סטאר".

נעלי האולסטאר לא היו פופולריות מתחילת ייצורן עד תחילת שנות העשרים. בשנת 1921 שחקן הכדורסל צ'ארלס ("צ'אק") טיילור "אימץ" אותן כנעליו האהובות ביותר. הוא התרשם מאוד מאופן העיצוב של הנעליים, והפך למקדם מכירות של המוצר. לאחר מספר שינויים קלים בעיצוב הנעליים הוטבעה עליהן חתימתו של צ'אק טיילור, ושמן שונה לשם הנוכחי - צ'אק טיילור אולסטאר.

עד שנת 1966 נעלי האולסטאר יוצרו ונמכרו רק בצבעי שחור-לבן. לאחר מכן, באמצע אותה שנה עד היום, החלה חברת קונברס לשווק את הנעליים בשלל צבעים, בגזרות גבוהות ונמוכות ולאחר מכן גם בגזרה גבוהה עד הברך. בנוסף, חל גיוון גם בחומרים מהם עשויה הנעל.

בשנות ה-70 המאוחרות התחבבו הנעליים במיוחד על קהילת הפאנק, שאימצה אותן כטרנד אופנתי.

בשנת 2003 קנתה חברת נייקי את חברת קונברס בסכום של 305 מיליון דולר.

עם מכירות של 750 מיליון זוגות נעליים עד ראשית המאה ה-21, אולסטאר היא הנעל הנמכרת ביותר בהיסטוריה עד היום.[דרוש מקור]

קישורים חיצוניים
----------------

ויקישיתוף מדיה וקבצים בנושא **נעלי אולסטאר** בוויקישיתוף
* אתר האינטרנט של חברת קונברס (באנגלית)
אישה רגועה צופה בנוף
**רוגע** הוא מצב שבו האדם חופשי מתחושות גופניות ורגשיות של דחק וחרדה. תחושת הרוגע אינה ייחודית לבני אדם והיא מופיעה גם אצל בעלי חיים. במצב של רוגע מופחתת הפרשתו של המוליך העצבי נוראדרנלין.

גורמים המעודדים תחושת רוגע
--------------------------

רוגע הוא תחושה של חופש מתחושות דחק
טכניקת הרפיה היא כל שיטה או תהליך שמסייע לאדם להגיע למצב של רגיעה או להפחית את רמת החרדה או הדחק בה הוא נתון. מטרת הטכניקה היא לסייע בהפחתת מתח השרירים, הורדת לחץ דם, והאטת קצב הנשימה ופעימות הלב. הטכניקה משמשת לעיתים קרובות בתוכניות שונות להתמודדות עם חרדה ודחק, בטיפולים פסיכולוגיים (בעיקר טיפול קוגניטיבי התנהגותי), בהרפיה עצמית של האדם, ועוד.

הנשיפה יכולה לשמש כטכניקה להירגעות. כאשר אנו נושפים, ולאו דווקא בשיטות מיוחדות, אנו נרגעים. כאשר אנו לחוצים, אנו לוקחים שאיפה עמוקה ולאחר מכן נושפים בחוזקה דרך האף. ישנן שיטות המנצלות את הנשיפה עד תומה, כמו יוגה.

דמיון מודרך הוא שיטה המשתמשת בדמיון כדי להשפיע על המצב הנפשי, להעלות מחשבות לא מודעות באופן אסוציאטיבי, ולתרגל את שליטת המוח על התפקודים הגופניים. הוא יכול לשמש בין היתר גם ליצירת תחושת רוגע.
ספירת כבשים הוא תרגיל דמיון מודרך שמשמש בחלק מהתרבויות כאמצעי מרדים כדי לישון.

מוזיקת העידן החדש היא מוזיקה שלווה במגוון סגנונות מוזיקליים שנועדו להשרות אווירת רוגע ורגשות חיוביים, כאמצעי לשחרור מתחים באמצעות יוגה, מדיטציה ועיסוי. מוזיקה זו מסתמכת רובה ככולה על מכלול האמונות של העידן החדש.

עיסוי הוא שיטת מגע המבוססת על חיכוך, שפשוף ולחיצה בנקודות שונות בגוף אשר מבוצעת על ידי אדם או באמצעות מכשור מכני. העיסוי יכול לבין היתר לסייע לאדם להירגע.

מכל ציפה יכול לשמש אף הוא להירגעות.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **רגוע** |
| ויקיציטוט ציטוטים בוויקיציטוט: **רוגע** |
| ויקישיתוף תמונות ומדיה בוויקישיתוף: **רוגע** |

* הרפיה, דף שער בספרייה הלאומית

הערות שוליים
------------

1. ↑  Chakravarty, A. (2010). The creative brain–Revisiting concepts. Medical hypotheses, 74(3), 606-612.

| **רגשות** |
| --- |
| 

|  |
| --- |
| אדישות • אהבה • אומץ • אושר • אימה • אכזבה • אכזריות • אמון • אמפתיה • אנטיפתיה • אקסטזה • אשמה • בדידות • בהלה • בוז • בושה • ביטחון • בלבול • גאווה • גועל • געגוע • דאגה • דו-ערכיות • דחייה • דכדוך • הודיה • היקשרות • הערצה • הפתעה • הקלה • השפלה • התאהבות • חוסר אונים • חיבה • חמדנות • חמלה • חרדה • חרטה • חשש • טינה • ייאוש • יראה • כאב • כמיהה • כעס • מבוכה • מועקה • מצוקה • מרירות • ניכור • נקמה • סבל • סיפוק • ספק • סקרנות • עדנה • עוינות • עונג • עלבון • עניין • עצב • עצבנות • פחד • פליאה • ציפייה • קבלה • קנאה • קתרזיס • רוגע • רחמים • ריקנות • רסנטימנט • שכול • שלווה • שמחה • שמחה לאיד • שנאה • שעמום • תבוסתנות • תסכול • תקווה • תשוקה |

 |
| מצב רוח • אפקט |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007529502405171
* BnF: cb11932747j (data)
* LCCN: sh85112498
* NARA: 10676295
* NKC: ph125108

 |
**קאראמאן** (בטורקית: **Karaman**) היא עיר בדרום-מערב טורקיה ובירת הנפה הקרויה על שמה במחוז מרכז אנטוליה. העיר שוכנת מצפון להרי הטאורוס במרחק 306 ק"מ דרומית לבירה אנקרה בגובה 1,039 מטרים מעל פני הים. לפי אומדן רשמי משנת 2022 אוכלוסיית העיר מנתה 206,240 בני אדם.

היסטוריה
--------

העיר נקראת על שם קאראמאן ביי, אשר היה שליט נסיכות קאראמאן (בטורקית :Karamanoğulları Beyliği), ומנהיגם של בני השבט הטורקמני, הקרמנאואולו, מקבוצת האוע'וז. הנסיכות, שהוקמה לאחר דעיכת סולטנות רום, הייתה מן החשובות שבנסיכויות הבייליקיות באנטוליה. שמה הקודם של העיר היה לרנדה (Laranda או Larende), ומקורו בניב מקומי שמשמעותו "מקום המלא בחול".

העיר תועדה לראשונה בשנת 322 לפנה"ס, כאשר צבאו של אלכסנדר מוקדון החריב אותה, ומאוחר יותר הפכה למקום מושבם של שודדי ים מקומיים. קאראמאן הייתה בשליטת האימפריה הרומית ולאחר מכן האימפריה הביזנטית, עד שבתחילת המאה ה-12, נכבשה על ידי הסלג'וקים. קאראמאן נכבשה בשנת 1190, על ידי פרידריך ברברוסה, ובשנת 1256 על ידי קאראמאן מהמט ביי, מנהיג שבט טורקמני, שנקרא מאוחר יותר קרמנאואולו. שם העיר שונה לקאראמאן לכבודו. החל משנת 1275 ועד לשנת 1468, קאראמאן הייתה בירת הנסיכות. בשנה זו נכבשה על ידי הסולטאן מהמט השני, שליט האימפריה העות'מאנית. 

ארמנים ויוונים, אשר מוצאם מעיר זו, נושאים שם משפחה המכיל את השם קאראמאן או הטיות שלו. ביוונית שם המשפחה קראמנליס או קראמאניס ובארמנית קראמניאן או קראמאנוקיאן.

קישורים חיצוניים
----------------

ויקישיתוף מדיה וקבצים בנושא **קאראמאן** בוויקישיתוף
* 

* אתר האינטרנט הרשמי של קאראמאן (בטורקית)

הערות שוליים
------------

1. ↑  Turkey: Administrative Division (Provinces and Districts) - Population Statistics, Charts and Map
2. ↑  לדוגמה : קוסטס קרמנליס, שכיהן כראש ממשלת יוון.

מצודת קאראמאן (אנ')

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007531290205171
* BnF: cb15982928d (data)
* GND: 4241058-7
* LCCN: no92020338
* VIAF: 142178637
* WorldCat: lccn-no92020338

 |
לוגו חברת האופנה טומי הילפיגר
**תומאס ג'ייקוב הילפיגר** (באנגלית: **Thomas Jacob Hilfiger**, נולד ב-24 במרץ 1951) הוא מעצב אופנה אמריקאי ומייסד מותג ההלבשה "טומי הילפיגר" (Tommy Hilfiger).

ביוגרפיה
--------

הילפיגר נולד וגדל באלמירה, ניו יורק, ארצות הברית, השני מבין תשעה אחים. הוא גדל במשפחה אירית-קתולית והוריו רצו שיהיה מהנדס. הילפיגר למד בתיכון אלמירה ובמקום להשלים את לימודיו האקדמאים החל בגיל 18 לעבוד בקמעונאות, הוא היה נוסע לעיר ניו יורק לקנות מכנסי ג'ינס ומכנסי פעמון שאותם מכר בחנויות מקומיות באלמירה. מאוחר יותר פתח הילפיגר חנות משלו בשם "The People's Place" (בתרגום לעברית: המקום של העם) באלמירה, החנות הייתה מקום בילוי אהוד של בני הנוער באלמירה מכיוון שהיו שם הופעות DJ חיות, לעיתים היו שם יותר אנשים מבלים מאשר אנשים שקונים. כעבור 7 שנים נסגרה החנות בגלל פשיטת רגל והמבנה נהרס כדי לבנות במקום היכל הוקי קרח.

בשנת 1985 הילפיגר ייסד את "תעשיות טומי הילפיגר" (בתמיכת קבוצת מורג'ני) שנעשתה ציבורית בשנת 1992 בהצגת קולקציית הגברים שלו. עד שנת 2004 היו לחברה 5,400 מועסקים.
הילפיגר קיבל את תואר "מעצב בגדי הגברים של השנה" בשנת 1995 על ידי אגודת האופנה של אמריקה. מאז ועד היום הפכה החברה למותג אופנה עולמי תוך שימת דגש על איכות הבדים והבגדים תוך שימת דגש על הפרטים הקטנים.

טומי הילפיגר וישראל
-------------------

בראיון שהעניק תומאס לאחת מרשתות הטלוויזיה שפורסם בערוץ 10, דיבר תומאס על השמועה אשר נטען בה שהוא גזען לגבי מוצא אפרו-אמריקני ואנטישמי. תומאס אמר בראיון כי מעולם לא אמר דברים כאלו, והוסיף שלבנו ישנה חברה ממוצא אפרו אמריקני. לגבי היותו אנטישמי הוסיף ואמר שגם השמועה הנ"ל אינה נכונה, וציין שמדגמנת את מוצריו בר רפאלי והוסיף בשבחיה. מוצריו נמכרים בחנויות יוקרה, בקניונים ובמרכזי בילוי בישראל.

באוקטובר 2023 בעת מלחמת חרבות ברזל הוא העלה פוסט עם דגל ישראל לצד הכיתוב stand with Israel.

קישורים חיצוניים
----------------

ויקישיתוף מדיה וקבצים בנושא **טומי הילפיגר** בוויקישיתוף
* אתר האינטרנט הרשמי של טומי הילפיגר
* אריק וילסון, עכבר העיר אונליין, איך המעצב טומי הילפיגר המציא את עצמו מחדש, באתר הארץ, 28 במאי 2010
* שחר אטואן, הקשר בין הקולקציה של הילפיגר לאנדי וורהול, באתר הארץ, 23 בספטמבר 2011
* איתי יעקב, טומי הילפיגר על בר רפאלי: "היא בת משפחה, חברה קרובה ואשת עסקים מבריקה", באתר Xnet‏, 3 באפריל 2014
* לירוי שופן‏, "המעצבים באמת שולטים על מה שקורה בחוץ", באתר וואלה!‏, 5 באפריל 2014
* בונז'ור במבטא אמריקאי, באתר את, 17 במאי 2015
* חגית רון רבינוביץ', ימי הטומי, באתר ישראל היום, 11 בספטמבר 2015

הערות שוליים
------------

1. ↑  Tommy Hilfiger - Biography, Personal Life, Controversies - Called, Oprah, Company, and People’s - JRank Articles
2. ↑  Tommy hilfiger News, Video and Gossip - Gawker

|  |  |
| --- | --- |
| בקרת זהויות עריכת הנתון בוויקינתונים | 
* GND: 1185708650
* ISNI: 0000 0000 5016 3650
* LCCN: nr98044905
* NKC: xx0064781
* NLP: a0000003734154
* NTA: 180867377
* SELIBR: 130984
* SUDOC: 132311178
* VIAF: 76233897
* WorldCat: lccn-nr98044905

 |
**צבי ורשביאק** (נולד ב-8 בינואר 1939) הוא עסקן ספורט בישראל, היה יושב ראש הוועד האולימפי בישראל מאז שנת 1997 עד שנת 2013.. 
ורשביאק משמש גם כיו"ר מרכז מכבי ישראל מאז שנת 1997, כחבר תנועת מכבי העולמית, כיו"ר מכבי נס ציונה וכחבר דירקטוריון כפר המכביה. הוא אף חבר מרכז הליכוד

במשך שנים ארוכות, ועד ל-16 במרץ 2011, שימש ורשביאק כדירקטור במועצה להסדר ההימורים בספורט, אחד משני נציגי הוועד האולימפי בדירקטוריון זה. ההחלטה על אי הארכת כהונתו התקבלה לאחר שהיועץ המשפטי לוועד האולימפי קבע כי "התנהלותו הייתה נגועה בניגוד עניינים חמור". ורשביאק עתר לבג"ץ כנגד החלטת שר האוצר ושרת התרבות והספורט שלא להאריך את כהונתו, בטענה שלא נפל כל פגם במעשיו, אולם בדיון שנערך בעתירה בדצמבר 2011 הודיע כי הוא מושך את העתירה.

ורשביאק היה מנהל מפעל תנובה ברחובות בשנת 1995 בעת שהתגלתה פרשת הסיליקון בחלב והתפרסם כאשר יצא בהצהרה "אנחנו ממשיכים בייצור החלב העמיד. יש לנו נתונים על ערכים גבוהים של סיליקון במים ובחלב באופן טבעי וללא שהוספנו שום חומר פנימה", הצהרה שהתבררה כמנוגדת לעובדות. בסופו של דבר, בעקבות חקירה פנימית, הודתה הנהלת תנובה במחדל, כאשר מנכ"ל החברה, יצחק לנדסמן, התנצל בהודעה אישית על הפרשה, על הטיוח, והורה על השעייתו של ורשביאק.

ב-07 בינואר 2013 פרש ורשביאק מראשות הוועד האולימפי, לאחר 16 שנים בתפקיד. 

אחיו, רענן ורשביאק, הוא יו"ר איגוד ההתעמלות בישראל.

קישורים חיצוניים
----------------

ויקישיתוף מדיה וקבצים בנושא **צבי ורשביאק** בוויקישיתוף

הערות שוליים
------------

1. ↑  חדשות 2, ‏צבי ורשביאק: תשתית הספורט בישראל עלובה, באתר ‏מאקו‏, 15 בדצמבר 2008
2. ↑  רשמית: כהונת ורשביאק בדירקטוריון מועצת ההימורים לא תוארך, באתר גלובס, 4 במאי 2011
3. ↑  נדב צנציפר, בי ורשביאק: "לימור לבנת רודפת אותי", באתר ynet, 12 באוגוסט 2012
4. ↑  אורן אהרוני, סופית: כהונת צבי ורשביאק בטוטו לא תוארך, באתר ynet, 19 במאי 2004
5. ↑  בג"ץ 4115/11 צבי ורשביאק נ' שר האוצר
6. ↑  עוז בן ­יצחק, המשטרה חוקרת האם בשנה האחרונה שיווקה תנובה חלב שהכיל אנטיביוטיקה. אתר nrg מעריב, 5 ביולי 2001
7. ↑  ת.פ. (שלום-רחובות) 3031/95, ניתן ביום 4.3.96 מפי השופט הרטל
העיר ייסק כיום, מראה לילי.
משאית גז, מהסוג הדומה ששימש את האיינזצגרופן בעת טבח הילדים.
**טבח הילדים ביֶיְסְק** היה טבח שביצעו כוחות גרמניה הנאצית, במלחמת העולם השנייה בין התאריכים 9–10 באוקטובר 1942, במהלכו יחידה של האיינזצגרופן בשם זונדרקומנדו 10 בראשות קורט כריסטמן רצחה 214 ילדים מבית יתומים ביֶיְסְק, במחוז טַגַנְרוֹג שברוסיה.

הטבח
----

במהלך הקרבות בחצי האי קרים מסימפרופול לקובאן, פונו לעיר ייסק שבמחוז קרסנודאר, דרום רוסיה, כ-300 תלמידים ועובדי בית יתומים.

שנה לאחר מכן ייסק נכבשה על ידי הנאצים, וב-9 באוקטובר נסעו כמה משאיות לבית היתומים. על הפעולה פיקד ראש הגסטאפו של ייסק, סגן בדקר ומפקד העיר קנדלר. האחריות לפיקוח הרפואי הייתה על רופא הגסטאפו שטראוך והרופא של יחידה S 10A זונדרקומנדו קורט כריסטמן. עמדו לרשותם משאיות מיוחדות המצוידות כתאי גז ורופדו מבפנים בברזל ופח. יחידה זו בשנים 1942–1943 ביצעה פעולות ענישה בשטח מחוז קרסנודר כנגד האוכלוסייה המקומית.

בשעה 18:00 בערב נסעו משאיות לבית היתומים שלתוכו החלו לדחוף ילדים. מי שהתנגד נדחף בכוח.

ילדים הועמסו בהם כדי להוביל אותם למקום הקבורה באזור חוות שירוצ'אנסקי. לאורך הדרך (המרחק היה כ-3.5 ק"מ) כל הילדים מתו מהרעלה. את זה סיכמה הוועדה, שלאחר שחרור העיר, חקרה את הרצח ועל פי עדותה מצאה שהילדים נקברו ללא רוח חיים, מכיוון שלא היו פצעי ירי על הגוויות או פגיעות בגופות, לא נמצאו עדים ששמעו את זעקותיהם או בכיים של הילדים בעת הקבורה. ב-10 באוקטובר המבצע נמשך, כשהועמסו עוד 13 נערים ונערות מתוך 20 שהצליחו לברוח יום קודם, כמו גם 22 ילדים.

ממסמכי החקירה הראשונית עולה כי נרצחו ילדים עם מוגבלות. עדות לכך היא פגיעה בשלדים, קביים ותותבות שנמצאו בקברים. לאחר מכן, נערכה רשימה מלאה של ילדים מתים המציינת את קבוצת הנכות, ביניהם רוסים, אוקראינים, ארמנים, גאורגים, צ'כים, טטרים, יהודים ואפילו שני גרמנים לפי לאום. לחלקם קרובי משפחה, חלקם יתומים.

חקירה
-----

לאחר שחרור ייסק מהכיבוש, נחקר טבח הילדים. עדויות מומחים ועדויות של עדים נאספו. ב-15 באפריל 1943 בדקה ועדה של שני רופאים וקצין את קבר ההמונים. ב-3 וב-4 באוגוסט באותה השנה נחשפו שני אתרי קבורה נוספים בהם התגלו שרידי ילדים בגילאי 6 עד 14 שנים.

נערך גם חיפוש אחר האחראים לפשע זה. חלקם, כולל קורט כריסטמן, נענשו. עם זאת, בדדקר, קנדלר, שטראוך ואחרים נמלטו ממשפט.

לאחר עיון בארכיוני שירות הביטחון הפדרלי, ועדת החקירות של הפדרציה הרוסית החליטה לפתוח בתיק פלילי של רצח עם על עובדת רצח היתומים בשנת 1942, בהתבסס על כך שהשמדת האוכלוסייה האזרחית היא פשע נגד האנושות ואין לה שום חוק התיישנות. בהתאם לכך, באפריל 2020, לאחר שנשללה אזרחותו הקנדית של הלמוט אוברלאנדר רוסיה דרשה את הסגרתו על מעורבותו ברצח הילדים.

ראו גם
------

* תוכנית T4 - אותנסיה

הערות שוליים
------------

1. ↑  "СК начал расследовать убийство 214 детей в Ейске нацистами" (ברוסית). РИА Новости. 2019-10-30. נבדק ב-2019-11-29.
2. 1 2 3 4  "Закопанные или задушенные: новые детали казни 214 детей в годы войны" (ברוסית). РИА Новости. 2019-10-07. נבדק ב-2019-11-29.
3. ↑  "СК начал расследовать убийство 214 детей в Ейске нацистами" (ברוסית). РИА Новости. 2019-10-30. נבדק ב-2019-11-29.
ד"ר **דז'ה פלדש** (בהונגרית: **Földes Dezső**; מישקולץ, ‏30 בדצמבר 1880 – 27 במרץ 1950) היה סייף יהודי-הונגרי. אלוף אולימפי בעל שתי מדליות זהב בחרב. נוסף לכך היה רופא.

ביוגרפיה
--------

פלדש נולד במישקולץ שבהונגריה. באולימפיאדת לונדון (1908) זכה פלדש במדליית זהב, בתחרות בחרב קבוצתי. הונגריה ניצחה את גרמניה 0-9, את איטליה 5-11 ואת בוהמיה 7-9. במדליית כסף זכתה איטליה ובמדליית ארד זכתה בוהמיה. לזכייה בתחרות הקבוצתית היו שותפים שלושה סייפים יהודים נוספים: אוסקר גרדה, ינה פוקס, ולאיוש ורקנר. נוסף לכך, הוא סיים במקום עשירי בתחרות בחרב אישי והשתתף בתחרות בדקר אישי.

באולימפיאדת סטוקהולם (1912) זכה פלדש במדליית זהב, בתחרות בחרב קבוצתי פעם שנייה ברציפות, לפני אוסטריה והולנד. לזכייה בתחרות הקבוצתית היו שותפים פעם נוספת שלושת הסייפים היהודים גרדה, פוקס, וורקנר ולזכייה במדליית כסף עבור אוסטריה היו שותפים שני סייפים יהודים: אוטו הרשמן ואלברט בוגן. נוסף לכך, הוא סיים במקום שמיני בתחרות חרב אישי ובמקום 22 בתחרות רומח אישי.

לאחר המשחקים האולימפיים היגר פלדש בשנת 1912 לארצות הברית. הוא הקים מרפאה בבית חולים, לעניים בקליבלנד, אוהיו. הוא נפטר ב-1950 בקליבלנד.

קישורים חיצוניים
----------------

* דז'ה פלדש, באתר הוועד האולימפי הבין-לאומי
* דז'ה פלדש, באתר olympedia.org
* דז'ו פולדס, באתר יהודים בספורט.
**מיכאל אליצור** (26 באפריל 1921 – 27 בדצמבר 2003) היה דיפלומט ישראלי שכיהן כשגריר ישראל באוסטרליה ואוסטריה.

ביוגרפיה
--------

אליצור נולד בלייפציג שבגרמניה ב-1921. כאשר עלתה המפלגה הנאצית לשלטון ב-1933, עלה אליצור לארץ ישראל המנדטורית, והחל ללמוד בגימנסיה הרצליה.

לאחר סיום לימודיו ב-1939 יצא להכשרה בקיבוץ אלונים, וב-1942 הצטרף לקיבוץ חמדיה. שירת במשטרת היישובים העבריים.

ב-1946 הצטרף אליצור לבית ספר לדיפלומטיים שהקימה המחלקה המדינית של הסוכנות היהודית, ולאחר סיום לימודיו יצא ללונדון כשליח "פאטווא", אגודה ציונית להעלאת בעלי מקצוע, עד 1949.

ב-1949 מונה למזכיר שני בצירות ישראל בלונדון, תפקיד בו החזיק עד ל-1952.

שירת במספר משרות במשרד החוץ מ-1952 ועד 1958, כיועץ בנציגות ישראל באו"ם (1958–1961) ובשגרירות ישראל ביאנגון (1961–1963).

ב-1963 ו-1964 למד במחזור הראשון של המכללה לביטחון לאומי.

ב-1974 מונה לשגריר ישראל באוסטרליה ושגריר לא-תושב בפיג'י, טונגה ופפואה גינאה החדשה, תפקיד בו החזיק עד ל-1979.

ב-1983 מונה לשגריר ישראל באוסטריה ולסבא"א. בעקבות מינוי קורט ולדהיים לנשיא אוסטריה ב-1986 החזירה ישראל אותו מווינה ולא מינתה שגריר אחר עד ל-1990.

חלה ומת במהלך ביקור באוסטרליה בדצמבר 2003.

לקריאה נוספת
------------

* משה יגר, **ראשיתו של שירות החוץ**, ירושלים: הוצאת כרמל, תשפ"א 2021, עמ' 382–383
* מיכאל אליצור – הנצחה, באתר משרד החוץ

הערות שוליים
------------

1. ↑  מיכאל אליצור, שגריר ישראל, על המשמר, 8 במרץ 1974
**עידו הרפר** (נולד ב-12 באוקטובר 1991) הוא סייף ישראלי המתחרה בסגנון הדקר. אלוף ישראל לשנים 2014–2016 ו-2018.

ביוגרפיה
--------

הרפר מתאמן בסייף במסגרת מועדון הפועל כפר סבא החל משנת 2002. בשנת 2004 החל להתאמן עם המאמן אוהד בלוה.

בשנת 2009 השתתף באליפות אירופה לנוער שנערכה באודנסה שבדנמרק וזכה במדליית ארד בתחרות היחידים ובמדליית כסף בתחרות לקבוצות, כחלק מנבחרת ישראל. באליפות העולם לבוגרים שנערכה באותה שנה בטורקיה, העפיל הרפר בן ה 17 וחצי לחצי הגמר בקטגוריית הבוגרים והיה לישראלי הראשון שמגיע להישג זה כשבדרך מנצח שני אלופי עולם לעתיד לבוא.

בשנת 2010 השתתף באליפות אירופה לנוער שנערכה במוסקבה ונבחרת ישראל בהשתתפותו זכתה בפעם השנייה ברציפות במדליית כסף בתחרות לקבוצות וסיים את השנה כמדורג 3 בעולם לנוער.

בשנת 2011 זכה במדליית כסף באליפות ישראל לנוער לאחר שהפסיד בקרב צמוד ליובל פרייליך.

בשנת 2013 זכה במדליית כסף באליפות ישראל לאחר שהפסיד בגמר לגרגורי בסקין, ויחד עם הנבחרת השיג הישג שיא - גמר אליפות עולם קבוצתי.

בשנת 2014 הנבחרת בהשתתפות עידו זכתה במקום הרביעי בגביע עולם לקבוצות ועידו השתתף באליפות העולם שנערכה בקאזאן שברוסיה והגיע למקום ה-19. באותה שנה השתתף הרפר גם בתחרות מסבב הגרנד פרי בקטר ובוונקובר והפסיד בקרב הכניסה לבית הגמר (מקומות 9-16). באליפות ישראל שנערכה באותה שנה זכה במדליית זהב.

באפריל 2015 זכה במדליית זהב באליפות ישראל לאחר שניצח את יונתן חייט. ביוני אותה שנה השתתף במשחקים האירופיים (2015) והודח בסיבוב השני. ביולי אותה שנה השתתף באליפות העולם בסייף שנערכה במוסקבה והודח בשלב חצי הגמר כשסיים במקום 12 כשהתחרה מול הצרפתי גותייה גורמייה, המדורג ראשון בעולם. תוצאה זו הספיקה להרפר כדי לקבוע את הקריטריון הישראלי לאולימפיאדת ריו דה ז'ניירו (2016), אך הוא לא הצליח לקבוע את הקריטריון הבינלאומי ולא נכלל במשלחת הישראלית לאולימפיאדה זו.

במאי 2016 זכה במדליית זהב באליפות ישראל. במאי יום לאחר מכן זכה עם קבוצתו במקום ראשון באליפות ישראל לקבוצות.

באליפות אירופה שנערכה ביוני 2022 באנטליה סיים הרפר במקום 9 בתחרות האישית ובתחרות הקבוצתית זכה במדליית הכסף יחד עם חבריו לנבחרת ישראל: יובל פרייליך, גרגורי בסקין ויונתן כהן.

קישורים חיצוניים
----------------

ויקישיתוף מדיה וקבצים בנושא **עידו הרפר** בוויקישיתוף
* עידו הרפר באתר איגוד הסיוף העולמי
* "ראיון השבוע" עם הסייף עידו הרפר, באתר הוועד האולימפי בישראל, 11 במרץ 2020

הערות שוליים
------------

1. ↑  אירית גרינברג-שאול, מדליות להרפה ויארינובסקי באליפות אירופה, באתר mynet (כפי שנשמר בארכיון האינטרנט), 12 בנובמבר 2009
2. ↑  מערכת וואלה! ספורט‏, סייף: הישג היסטורי לעידן הרפר, באתר וואלה!‏, 04 באוקטובר 2009
3. ↑  מערכת וואלה! ספורט‏, סייף: מדליית כסף לישראל באליפות אירופה לנוער, באתר וואלה!‏, 29 באוקטובר 2010
4. ↑  ניר שועלי, דקר: יובל פרייליך ואביטל מריניוק זכו אליפות ישראל לנוער, באתר nrg‏, 13 במרץ 2011
5. ↑  תוצאות האליפות באתר איגוד הסייף בישראל.
6. ↑  אורן אהרוני (כתב), סייף: עידו הרפר סיים במקום ה-19 באליפות העולם, באתר ynet, 20 ביולי 2014
7. ↑  ניר שועלי, סייף: הופעה מצוינת של עידו הרפר בקטאר, באתר nrg‏, 20 בינואר 2014
8. ↑  אורן אהרוני, באקו, סיף: דלילה חטואל הודחה בשמינית הגמר, באתר ynet, 24 ביוני 2015
9. ↑  אורן אהרוני (כתב), סייף: עידו הרפה הודח בשמינית גמר אליפות העולם, באתר ynet, 15 ביולי 2015
10. ↑  אורן אהרוני, עשו היסטוריה: נבחרת הסייף סגנית אליפות אירופה, באתר ישראל היום, 22 ביוני 2022
כדורי שוקולד עם ציפויים שונים
**כדורי שוקולד** הם קינוח נפוץ בצורת כדורים הנוצרים בדרך כלל ביסקוויטים מפוררים, מעורבים בקקאו (לעיתים גם מעט קפה), חלב, סוכר, ועל גביהם פירורי קוקוס או סוכריות זעירות.

למתכון הבסיסי קיימים שיפורים רבים - ניתן להכין קרם חם ולצקת אותו על הביסקוויט המפורר, כך שקל יותר ליצור עיסה הנוחה לעיבוד. הקרם החם עשוי להיות קרם פשוט של קקאו, מרגרינה וחלב או קרם מעודן יותר משוקולד משובח ושמנת או חמאה. גם את הביסקוויט ניתן להחליף במוצר איכותי יותר, למשל עוגת שוקולד. את הציפוי ניתן לגוון, ולהחליף באבקת קקאו או בשברי פיסטוק, אגוזים או שקדים.

את כדורי השוקולד המוכנים רצוי לקרר מספר שעות לפני ההגשה.

צורת ההגשה השגרתית היא כדורים שגודלם כשל כדור פינג פונג. ניתן גם ליצור "נקניק" שוקולד, ולאחר הקירור לחתוך ממנו פרוסות דקות. את גרסת הנקניק אפשר להקפיא כדי לקבל גרסה קשה וקרה יותר של הקינוח.

צרפת
----

סוג אחר של כדורי שוקולד הוא קינוח מהמטבח הצרפתי המיועד למבוגרים - טראפלס. הטראפלס עשויים משוקולד, שמנת וחמאה ללא ביסקוויט או מוצר בצק אחר, כך שהם מעודנים יותר. מכיוון שנהוג להכינם משוקולד מריר משובח ולעיתים להוסיף גם מרכיב אלכוהולי, הם פחות מתאימים להגשה לילדים. ישנה גם גרסה פרווה המאפשרת קינוח עשיר לארוחה בשרית כשרה.

באזורים שונים בעולם נהוג להכין בתקופת חג המולד כדורי רום, אשר דומים באופן הכנתם לטראפלס המסורתיים, אך בתוספת רום.

ברזיל
-----

סוג נוסף של כדור שוקולד הוא הבריגדיירו הברזילאי, אשר מורכב מחלב מרוכז,מרגרינה וקקאו. מאכל זה נחשב לקינוח מסורתי בחלקים גדולים של ברזיל ומוגש בימי הולדת ובאירועים משפחתיים.

שוודיה
------

קינוח ילדים דומה קיים גם בשוודיה, שם אינו מבוסס על ביסקוויט אלא על קמח שיבולת-שועל, ובנוסף: קקאו, קפה, סוכר ולעיתים מעט סוכר וניל. גם אותו מגלגלים בקוקוס, סוכריות או אבקת סוכר. שמו בשוודיה הוא "צ'וקלדבול" (וברבים "צ'וקלדבולר") - משמעות זהה ל"כדור שוקולד" בעברית. אולם בשוודיה אין זה השם המקורי, בעבר הקינוח נקרא "נגרבול" (Negerboll). המילה "נגר" שמשמעותה בשוודית "כושי" אינה תקינה פוליטית כיום ולכן שונה שמו. אולם השם "צ'וקלדבול" מטעה, כיוון שהקינוח השוודי אינו עשוי שוקולד אלא קקאו. שם נוסף שהוצע, "קוקו בול" ("כדור קוקוס") מטעה עוד יותר, שכן קיים בשוודיה מאפה מבוסס ג'לי בעל אותו שם. חברה המייצרת את המוצר, דליקטו, בחרה לכנות אותו "דליקטובול".

קישורים חיצוניים
----------------

| מיזמי קרן ויקימדיה |
| --- |
| ויקיספר ספר לימוד בוויקיספר: **כדורי שוקולד** |
| ויקישיתוף תמונות ומדיה בוויקישיתוף: **כדור שוקולד** |

* אתר למנויים בלבד נירה רוסו, כדורי שוקולד למתקדמים, באתר הארץ, 10 ביוני 2015
* כדור שוקולד שוודי, מויקיספר האנגלי
**איתמר בירן** (נולד ב-3 במרץ 1998) הוא גולש סקי אלפיני אולימפי ישראלי.

בירן נולד בלונדון ועלה לארץ עם משפחתו בגיל חמישה חודשים. כבר מגיל שלוש הצטרף למשפחתו לחופשות סקי באירופה ומגיל צעיר הוא מייצג את ישראל בתחרויות בינלאומיות. הוא מתחרה במקצי סלאלום, סלאלום ענק, סופר G ובמקצה המשולב. בירן מתאמן כשמונה חודשים בשנה בשווייץ ושאר הזמן מתאמן בארץ בתרגילים שלא דורשים שלג.

ב- 2015 ייצג בירן את ישראל באליפות העולם לבוגרים שנערכה בביבר קריק שבארצות הברית. במקצה הסלאלום הענק סיים במקום ה-62 אך במקצה הסלאלום לא סיים את ההחלקה. 

ב-2016 היה חלק ממשלחת ישראל הראשונה לאולימפיאדת נוער חורפית, שמנתה שני ספורטאים, ונשא את דגל ישראל בטקס הפתיחה של אולימפיאדת הנוער לילהאמר. במשחקים עצמם לא דורג במקצי הסלאלום והסלאלום הענק כי לא סיים חלק מהמקצים. בסופר G הגיע למקום 38 ובמקצה המשולב הגיע למקום 23.

ב-2017 השתתף באליפות העולם שנערכה בסנט מוריץ שבשווייץ. הוא לא סיים את מקצה הסלאלום ודורג במקום ה-49 בסלאלום הענק.

בפברואר 2018 השתתף באליפות העולם לנוער שנערכה בדבוס שבשווייץ. הוא לא סיים את מקצה הסללום אולם דורג במקום 44 בתחרות הסללום הענק. 

ב-2018 נכלל במשלחת ישראל לאולימפיאדת פיונגצ'אנג, ואף זכה לכבוד לשאת את דגל ישראל בטקס הנעילה.

קישורים חיצוניים
----------------

* איתמר בירן, באתר olympedia.org
* איתמר בירן באתר התאחדות הסקי הבינלאומית

הערות שוליים
------------

1. ↑  אורן אהרוני, מתחמם, מתחמם, באתר ynet, 9 בינואר 2018
2. 1 2  תוצאות באתר התאחדות הסקי הבינלאומית
3. ↑  אורן אהרוני, לראשונה: ישראל באולימפיאדת החורף לנוער, באתר ynet, 12 בפברואר 2016

| נושאי דגל ישראל בטקס הפתיחה של המשחקים האולימפיים לנוער |
| --- |
| משחקי הקיץ | סינגפור (2010): **נעמי כהן** • נאנג'ינג (2014): **יואב עומר** • בואנוס איירס (2018): **אבישג סמברג** |  |
| משחקי החורף | לילהאמר 2016: **איתמר בירן** • לוזאן 2020: **ניקיטה קובלנקו** |

|  משלחת ישראל לאולימפיאדת פיונגצ'אנג (2018)  |
| --- |
| החלקה אומנותית **החלקה אומנותית** | אלכסיי ביצ'נקו • איימי ביוקנן • רוני זילברברג • אדל טנקובה • דניאל סמוכין • פייג' קונרס • יבגני קרסנופולסקי |
| החלקה מהירה **החלקה מהירה במסלול קצר** | ולדיסלב ביקנוב |
| סקלטון **מזחלות** | אדם אדלמן |
| סקי אלפיני **סקי אלפיני** | איתמר בירן |
שגיאות פרמטריות בתבנית:מבנה צבאי   
פרמטרים [ תאריך בנייה ] לא מופיעים בהגדרת התבנית 

**בסיס הצוללות בלוריאן** היה מעגן צוללות מבוצר של גרמניה הנאצית שהוקם בעיר לוריאן במהלך מלחמת העולם השנייה. הוא נבנה בין השנים 1941–1944, במהלך הכיבוש הגרמני בצרפת.

תולדות הבסיס
------------

לאחר פרוץ מלחמת העולם השנייה תכנן הצי הגרמני בונקרים כמעגנים מוגנים עבור הצוללות שלו. קרל דניץ החליט לבנות את הבסיס ב-28 ביוני 1940 על שטחו של נמל הדיג קרומון (Keroman), כמה ימים לפני הנמל ננטש, בין 15–21 ביוני.

הבסיס כלל שלושה בונקרים. בניית הבונקר הראשון החלה בפברואר 1941. בנייתו של הבונקר השני התחילה כשלושה חודשים לאחר מכן, הבונקר השלישי החל להיבנות כמה חודשים לאחר השני, וב-1944 התחילה העבודה על המבנה הרביעי. נדרשו 15,000 איש לבניית כל הבונקרים.

לוריאן סבלה רבות בעקבות מלחמה, בתים נבזזו, נהרסו ומשפחותיהם נפרדו וחלקם נאלצו לשלוח את ילדיהם למקומות אחרים, קרובים וגם לא.

בעלות הברית ערכו ניסיונות כושלים רבים להרוס את הבסיס בהפצצות אוויריות. לבסוף הוחלט להחריב את העיר לוריאן עצמה. מפציצים אמריקאיים ובריטיים הרסו את העיר בינואר 1943.

ב-7 באוגוסט 1944 הוטלה על הבסיס הפצצה טולבוי, שפותחה במיוחד כדי לפגוע ביעדים מבוצרים, אך היא גרמה לו נזק שטחי בלבד.

ב-1946 קראו את הבסיס על שם המהנדס סטוסקופף, שעבד בבסיס עבור הגרמנים, אך למעשה ריגל לטובת בעלות הברית, עד שנתפס על ידי הגסטפו והוצא להורג.

הבסיס שימש את הצי הצרפתי עד 1997, ומאז האתר מוקדש לפעילות אזרחית.

### צוללות

בתחילת המלחמה היה לגרמניה 26 צוללות פעילות, לקראת סוף המלחמה היו 1000. הצוללת הראשונה שנכנסה ללוריאן היא הU-30 ב-7 ביולי 1940 ובאוגוסט הגיעו U-334 ,U-32 ,U-99.

עם הזמן צוללות נוספות פעלו בבסיס כמו U-48, U-38, U-101 ועוד וגרמו להרס רב אצל בעלות הברית, 2,500,000 טון ספינות ואספקה שטבעו בין יוני לספטמבר, 1940 בעוד שגרמניה הפסידה רק שתי צוללות בין יוני לאוקטובר באותה השנה. לתקופה הזאת צוותי הצוללות קוראים "The Happy Times".

הבונקרים
--------

שמו של הבסיס שונה לסטוסקופף
### הבונקר הראשון

הבנייה החלה בפברואר 1941 והסתיימה בספטמבר 1941, כשבעה חודשי עבודה. היו בו חמש מכלאות, ובכל מכלאה היה עגורן נייד. המכלאות בבונקר היו באורך 120 מטר וברוחב 85 מטר. גג המבנה היה עשוי בטון בעובי שלושה מטרים.

### הבונקר השני

הבונקר השני הכיל שבע מכלאות, כל אחת באורך 138, ברוחב 120 מטר, ובגובה 18.5 מטר. בכל מכלאה היו שני עגורנים ניידים.

### הבונקר השלישי

העבודה על הבונקר השלישי החלה באוגוסט 1941 והסתיימה בינואר 1943. המכלאות בבונקר היו באורך 170 מטר, ברוחב 135 מטר, ובגובה 20 מטר, הגג 7 מטר.
הבונקר הכיל גם ציוד שלא היה בבונקרים האחרים, תחנות כוח, מכשירים לטיהור מים, מתקני אחסון וחדרי שינה ועוד, וכל זה בשביל פועלי הבסיס. הפועלים חיו בתוך הבונקר במהלך כל שעות היממה, כל השבוע.

### הבונקר הרביעי

הבונקר הרביעי תוכנן בשביל הצוללת החדשה XXI אך לא נבנה בשל המלחמה הקשה.

ראו גם
------

* סן-נאזר

קישורים חיצוניים
----------------

ויקישיתוף מדיה וקבצים בנושא **בסיס הצוללות בלוריאן** בוויקישיתוף
* 

* אתר האינטרנט הרשמי של בסיס הצוללות בלוריאן
* "Nazi Mega Weapons (S01E02): U-Boat Base" (PBS), YouTube
* אתר המוזיאון היום

הערות שוליים
------------

1. 1 2 3  Hitler's U-boat Fortresses
2. 1 2  Wolf Pack: The Story of the U-Boat in World War II .
3. ↑  Tallboy.
4. ↑  U-Boat Bases and Bunkers 1941-45
5. ↑  Lorient the Base. *Lore submarine museum*
שגיאות פרמטריות בתבנית:מבנה צבאי   
פרמטרים [ תאריך בנייה ] לא מופיעים בהגדרת התבנית 

תותח וולקן מורכב על רק"ם
**מוצב חממה** היה מוצב של מערך ההגנה האווירית של צה"ל בגזרה המזרחית ברצועת הביטחון בלבנון, צפונית מזרחית למושבה מטולה שעל גבול לבנון. המוצב שכן על רכס החממיס ליד רכס אל ח'יאם. המוצב שלט על נתיב חדירה אווירי מעמק עיון ומהמורדות המערביים של הר דב.

דרומית למוצב שכן הכפר מזרעת סירדה, צפונית למוצב שכן הכפר אל-ח'יאם, מערבית לו שכן הכפר חורה ומוצב צה"ל גלגלית, ומזרחית לו שכן הכפר ואזאני.

עד 1987 הוחזק המוצב על ידי מחלקת חי"ר בפיקוד מ"מ מפלוגת (מוצב) נרקיס, בדרך כלל פלוגת מסלול מגדוד של צנחנים או גולני. בנוסף לחיילי החי"ר היו במוצב טנק ועמדת תצפית שהופעלה על ידי חיילי החי"ר. הטנק ביצע מארבי ארטישוק, מעמדה צמודה למוצב, לכיוון עמק עיון ומארג' עיון. 

לאחר ליל הגלשונים, החלו לפעול במוצב כוחות נ"מ, שהתחלפו ביניהם כל כמה חודשים, המוצב היה סוללתי והכיל את מפקדת הסוללה וחיילים שאיישו את המוצב. הסוללה איישה גם את מוצב נרקיס (מוצב שהיה בשטח ישראל, דרומית למטולה). למרות שהמוצב היה אחרי קו כחול (פונה בעת הנסיגה), גדר המערכת הייתה לפני המוצב. הכוחות שהיו במוצב היו לוחמים של צ'פרל או וולקן שהתחלפו ביניהם. מטרת המוצב הייתה למנוע חדירת כלי טיס מעמק עיון והגנה קרקעית על הגבול.

תחת דפוס פעולה דומה פעל בגזרה המערבית מוצב הרדוף סמוך לשלומי, שהיה גם הוא תחת פיקוד סוללת נ"מ מגדודי הנ"מ המתנייע. הסוללות במוצבים אלה החזיקו כוננות קרקעית ואווירית כאחד. 

מוצב חממה נבנה משני מפלסים: 

1. מפלס עליון - שימש כאזור מבצעי ובו היו: עמדת תצפית לכיוון לבנון, עמדות לחימה מבוטנות מסביב לעמדת תצפית ונגמ"ש שעמד לא רחוק מעמדת התצפית
2. מפלס תחתון - האזור המנהלי בו היו: מגורים ומספר מבנים ששימשו את החיילים במוצב (משרדים, חדר אוכל, שירותים ומקלחות וחדר תדריכים). הש"ג היה ממוקם במפלס התחתון ולידו היה מטווח קטן ששימש את החיילים

מהמוצב היה ניתן לתצפת על הגזרה המזרחית של רצועת הביטחון לכיוון הכפרים אל-ח'יאם וקליעה וגם לכיוון המורדות המערביים של הר דב.

ב-24 במאי 2000, בעת נסיגת צה"ל מרצועת הביטחון, ננטש המוצב ופוצץ.

ראו גם
------

* הלחימה בדרום לבנון (1985–2000)

מפה

לקריאה נוספת
------------

* משה (צ'יקו) תמיר, **מלחמה ללא אות**, תל אביב: מערכות - משרד הביטחון, 2005, מסת"ב 9650512969

קישורים חיצוניים
----------------

ויקישיתוף מדיה וקבצים בנושא **מוצב חממה** בוויקישיתוף
* מוצב חממה, באתר "מפת סיפור מוצבי אזור הביטחון בלבנון"

הערות שוליים
------------
שגיאות פרמטריות בתבנית:מבנה צבאי   
פרמטרים [ תאריך בנייה ] לא מופיעים בהגדרת התבנית 

מבט מהתצפית לכיוון צפון למוצבי ריחן עישייה סוג׳וד (1997)
**מוצב שני** היה המוצב האחרון שהוקם ברצועת הביטחון בדרום לבנון.
המוצב נבנה בשלוחה הצפונית של רכס עיון, כשני קילומטרים צפונית למפקדת החטיבה המזרחית ביחידת הקישור ללבנון בעיירה מרג' עיון.

היסטוריה
--------

החל משנת 1992 מוקם מדי פעם כוח תצפית מיחידת מודיעין (יחמ"ם) במבנה נטוש שכונה "בית העמודים" בפאתים הצפוניים של העיירה מרג' עיון. כוח התצפית מלווה בכיתת חי"ר ובטנק לאבטחה היה מתמקם בבית העמודים אד הוק למבצעים או כשהתגברו ההתראות על כוונת מחבלים לפגע באזור זה. 

בעקבות מספר אירועים קשים במהלך 1995 בגזרה שמדרום וממערב למוצבי צה"ל בריחן ובעישייה הוחלט לחזק את הגזרה בתצפית ובאש.
בית העמודים אוייש באופן קבוע החל מאוקטובר 1995 מיד לאחר ההתקלות של כח ממסיעת 51 של גולני במחמודיה.
בחודש יוני 1996 הוקם המוצב בסמוך לבית העמודים והוצבה בו מחלקת חי"ר, צוות שריון וכוח איסוף קרבי.

בתחילה נקרא המוצב "המזבלה" בשל אתר האשפה שהיה קיים בצמוד לו ולאחר מכן שונה שמו ל"שני", על שם ביתו של קצין ההנדסה של יק"ל שתכנן ופיקד על הקמת המוצב ושנהרג ממטען צד ב-30 במאי 1996.
מטען צד הופעל על כוח של צה"ל, שנע בסמוך למשרדי הצלב האדום באזור מרג' עיון. בתקרית זאת נהרגו ארבעה חילי צה"ל ועוד שבעה חיילים נפצעו.
לאחר הקמתו התמעטו אירועי הפח"ע בגזרת השליטה של המוצב.

המוצב פוצץ ב-24 במאי 2000, ליל יציאת כוחות צה"ל מדרום לבנון.

ראו גם
------

* צבא דרום לבנון
* הלחימה בדרום לבנון (1985–2000)

קישורים חיצוניים
----------------

ויקישיתוף מדיה וקבצים בנושא **מוצב שני** בוויקישיתוף
* מוצב שני, באתר "מפת סיפור מוצבי אזור הביטחון בלבנון"

הערות שוליים
------------

1. ↑  סגן דרור בראשי ז"ל
2. ↑  סא"ל יורם יעקב דהאן ז"ל
|  |
| --- |
| **ערך ללא מקורות** |
| בערך זה אין מקורות ביבליוגרפיים כלל, לא ברור על מה מסתמך הכתוב וייתכן שמדובר במחקר מקורי. 
אנא עזרו לשפר את אמינות הערך באמצעות הבאת מקורות לדברים ושילובם בגוף הערך בצורת קישורים חיצוניים והערות שוליים.אם אתם סבורים כי ניתן להסיר את התבנית, ניתן לציין זאת בדף השיחה. |

**אקוילולמנה** (שם מדעי: ***Aquilolamna***) הוא סוג של כריש נכחד הקרוב לכרישים מהסדרה דמויי עמלץ שהתקיים במימי הקרטיקון שלפני 93 מיליון שנה. הסוג תואר בשנת 2021 ובו מין אחד - *Aquilolamna milarcae*. המאובנים שלו התגלו בתצורת אגואה נוובה (אנ') שבסן לואיס פוטוסי במקסיקו.

סוג כריש זה מכונה "**כריש הנשר**", עקב מבנה סנפירי החזה הרחבים שלו שהזכירו מיני בטאים. מבנה שיניו ומבנה הזנב שלו מרמז שהיה קרוב לכרישים האמיתיים ובעיקר לדמויי העמלץ כמו העמלץ הלבן. עם זאת הוא לא היה טורף אלא מסנן פלנקטון שהתקיים כנראה בדומה למנטה ענקית. מבנה הגוף הדומה נוצר כתוצאה מאבולוציה מתכנסת בעוד גודלו הגיע רק לאורך 166 סנטימטרים. חוקרים אחרים סוברים שהוא לא היה כריש אמיתי אלא דג סחוס חסר מקור.

הכריש הקדום כנראה סינן פלנקטון לאורך המדף היבשתי של אמריקה הצפונית בימים הפתוחים ושם סינן פלנקטון לצד בטאים שונים וכן לצד מיני דגי גרם, כרישים נוספים וזוחלים ימיים טורפים. הוא נכחד לפני 66 מיליון שנה עם הכחדת הקרטיקון שגרמה להחמצת אוקיינוסים רחבה שגרמה לקריסת הפלנקטון, מה שגרם להכחדתו.

קישורים חיצוניים
----------------

ויקישיתוף מדיה וקבצים בנושא **אקוילולמנה** בוויקישיתוף

* יונתן קפשוק, ‏מאובן של כריש בצורת נשר התגלה במקסיקו: "לא דומה לשום דבר שראינו", באתר ‏מאקו‏, 22 במרץ 2021